Beplanning, voorbereiding noodsaaklik vir jagseisoen | Landbou
Beplanning, voorbereiding noodsaaklik vir jagseisoen
Gewere en jagtoerusting word ingestel en gereed gemaak.
Vanjaar se jagtyd het al wat 'n jagter is, in rep en roer. Toerusting word nagegaan, patrone word gelaai en skietbane bespreek vir inskiet. Diegene wat nog nie hul jagtogte bespreek het nie, skarrel rond om jagplekke te kry en groepe bymekaar te maak.
Die voortslepende droogte in die westelike helfte van Suid-Afrika en dele van die Oos-Kaap beperk steeds jaggeleenthede. Talle jagters wat uitgesien het na hul jaarlikse jagtog en kuier op 'n gunstelingplaas, moet dit vanjaar 'n ruskans gee tot die veld en wildgetalle weer herstel.
Die sleutel tot 'n suksesvolle jagtog is goeie voorbereiding. Dit begin deur die regte jagmaats te kies. Die meeste mense kry slegs een jaggeleentheid per jaar. Dit is gewoonlik 'n jagter se beste kans om van alles weg te kom. Om hierdie spesiale tyd deur te bring met vriende wat dieselfde standpunte oor verantwoordelike jag en persoonlike gedrag handhaaf, is baie belangrik. Een vrot appel kan die hele mandjie bederf en 'n droomjagtog in 'n nagmerrie verander.